Oficiālais Vēstnesis C 045 , 19/02/2002 Lpp. 0003 - 0005



Komisijas paziņojums par atbrīvojumu no sodanaudas un sodanaudas samazināšanu karteļu gadījumos (2002/C 45/03) (Dokuments attiecas uz EEZ) IEVADS 1. Šis paziņojums attiecas uz karteļiem, ko slepeni izveido divi vai vairāki konkurenti, lai noteiktu cenas, ražošanas vai pārdošanas kvotas, sadalītu tirgu, tajā skaitā manipulētu ar cenu piedāvājumu vai ierobežotu importu vai eksportu. Šāda prakse ir viens no vissmagākajiem konkurences ierobežojumiem, ar ko Komisijai ir nācies sastapties, kā rezultātā palielinās cenas un patērētājiem ir mazāka izvēle. Šie ierobežojumi kaitē arī Eiropas ražotājiem. 2. Mākslīgi ierobežojot konkurenci, kas citādi būtu pastāvējusi uzņēmumu vidū, uzņēmumi izvairās tieši no tā konkurences spiediena, kas liek tiem attīstīt produktus un ieviest efektīvākas ražošanas metodes. Šī prakse arī sadārdzina izejvielas un sastāvdaļas, ko Kopienas uzņēmumi iepērk no minētajiem ražotājiem. Ilgtermiņā tiek zaudēta konkurētspēja un samazinās nodarbinātības iespējas. 3. Komisija apzinās, ka atsevišķi uzņēmumi, kas noslēguši šādu nelikumīgu vienošanos, vēlas no tās izstāties un informēt Komisiju par šādas vienošanās esamību, bet no šādas rīcības tos attur lielās sodanaudas, ko tiem, iespējams, vajadzēs maksāt. Lai precizētu savu nostāju šajā situācijā, Komisija pieņēma paziņojumu par sodanaudas neuzlikšanu vai samazināšanu karteļu gadījumos [1], šeit turpmāk – "1996. gada paziņojums". 4. Komisija uzskatīja, ka labvēlības statusa piemērošana uzņēmumiem, kas ar to sadarbojas, ir Kopienas interesēs. Patērētāju un iedzīvotāju ieinteresētība slepeno karteļu atklāšanā un sodīšanā ir svarīgāka par ieinteresētību to uzņēmumu sodīšanā, kas Komisijai ļauj atklāt un aizliegt attiecīgo praksi. 5. Komisijas 1996. gada paziņojumā ir teikts, ka Komisija izskatīs vajadzību pēc grozījumiem paziņojumā, kad būs ieguvusi pietiekamu pieredzi tā piemērošanā. Īstenojot šo paziņojumu piecus gadus, Komisija ir uzkrājusi pieredzi, kas vajadzīga, lai grozītu savu politiku šajā jomā. Kaut arī paziņojuma principi ir izrādījušies pamatoti, pieredze liecina, ka šī paziņojuma efektivitāti varētu uzlabot, padarot caurskatāmākus un skaidrākus nosacījumus, ar kādiem samazina sodanaudu. Šo efektivitāti varētu palielināt arī sodanaudas samazinājuma apjoma ciešāka sasaiste ar uzņēmuma ieguldījumu pārkāpuma atklāšanā. Šajā paziņojumā ir aplūkoti minētie jautājumi. 6. Komisija uzskata, ka uzņēmuma sadarbībai, atklājot karteļa esamību, piemīt reāla vērtība. Izšķirošs ieguldījums izmeklēšanas uzsākšanā vai pārkāpuma atklāšanā var attaisnot uzņēmuma atbrīvojumu no sodanaudas ar nosacījumu, ka ir izpildītas dažas papildu prasības. 7. Turklāt viena vai vairāku uzņēmumu sadarbošanās var attaisnot Komisijas noteikto sodanaudas samazinājumu. Jebkuram sodanaudas samazinājumam ir jāatspoguļo uzņēmuma faktiskais ieguldījums kvalitātes un laika ziņā attiecībā uz pārkāpuma konstatēšanu, ko veic Komisija. Samazinājumi ir jāattiecina vienīgi uz tiem uzņēmumiem, kas sniedz Komisijai pierādījumus, kuri būtiski papildina Komisijas rīcībā esošos pierādījumus. A. ATBRĪVOJUMS NO SODANAUDAS. 8. Komisija atbrīvo uzņēmumu no sodanaudas, kas tam citādi būtu jāmaksā, ja: a) uzņēmums pirmais iesniedz pierādījumus, kas pēc Komisijas ieskatiem var dot tai iespēju pieņemt lēmumu par izmeklēšanas veikšanu Regulas Nr. 17 [2] 14. panta 3. punkta nozīmē saistībā ar iespējamo karteli, kas ietekmē Kopienu; b) uzņēmums pirmais iesniedz pierādījumus, kas pēc Komisijas ieskatiem var dot tai iespēju konstatēt EK [3] 81. panta pārkāpumu saistībā ar iespējamo karteli, kas ietekmē Kopienu. 9. Ievērojot 8. punkta a) apakšpunktu, atbrīvojumu piešķir vienīgi ar nosacījumu, ka Komisijai pierādījumu iesniegšanas laikā nav bijuši pietiekami pierādījumi, lai pieņemtu lēmumu par izmeklēšanas veikšanu Regulas Nr. 17 14. panta 3. punkta nozīmē saistībā ar iespējamo karteli. 10. Ievērojot 8. punkta b) apakšpunktu, atbrīvojumu piešķir vienīgi ar kumulatīviem noteikumiem, ka Komisijai pierādījumu iesniegšanas laikā nav bijuši pietiekami pierādījumi, lai konstatētu EK Līguma 81. panta pārkāpumu saistībā ar iespējamo karteli un ka nevienam uzņēmumam saistībā ar iespējamo karteli vēl nav piešķirts nosacīts atbrīvojums no sodanaudas saskaņā ar 8. punkta a) apakšpunktu. 11. Papildus 8. punkta a) apakšpunktā un 9. punktā vai 8. punkta b) apakšpunktā un 10. punktā izklāstītajiem nosacījumiem, lai pretendētu uz atbrīvojumu no sodanaudas, jebkurā gadījumā ir jāievēro šādi kumulatīvi nosacījumi: a) uzņēmums pilnībā, pastāvīgi un ātri sadarbojas visā Komisijas veiktās administratīvās procedūras laikā un sniedz Komisijai visus pierādījumus, kas nonāk tā rīcībā vai ir tam pieejami attiecībā uz iespējamo pārkāpumu. Uzņēmumam jo īpaši ir jābūt Komisijas rīcībā, lai ātri izpildītu jebkuru pieprasījumu, tādējādi veicinot attiecīgo faktu konstatēšanu; b) uzņēmums pārtrauc dalību iespējamajā pārkāpumā ne vēlāk kā tad, kad tas attiecīgi iesniedz pierādījumus saskaņā ar 8. punkta a) apakšpunktu vai 8. punkta b) apakšpunktu; c) uzņēmums nav veicis pasākumus, lai piespiestu citus uzņēmumus iesaistīties pārkāpumā. PROCEDŪRA 12. Uzņēmumam, kas vēlas saņemt atbrīvojumu no sodanaudas, jāsazinās ar Komisijas Konkurences ģenerāldirektorātu. Ja izrādās, ka nav izpildītas attiecīgi 8. līdz 10. punktā izklāstītās prasības, uzņēmumu nekavējoties informē par to, ka atbrīvojums no sodanaudas saistībā ar iespējamo pārkāpumu nav pieejams. 13. Ja atbrīvojums no sodanaudas ir pieejams attiecībā uz iespējamo pārkāpumu, uzņēmums attiecīgi var rīkoties šādi, lai izpildītu 8.a vai 8.b punkta nosacījumus: a) nekavējoties iesniedz Komisijai visus pierādījumus, kas attiecas uz iespējamo pārkāpumu, kas tam pieejami iesniegšanas laikā, vai b) sākotnēji iesniedz hipotētiskus pierādījumus, un tādā gadījumā uzņēmumam ir jāiesniedz to pierādījumu aprakstošs saraksts, ko tas piedāvā atklāt vēlāk. Šajā sarakstā ir precīzi jāatspoguļo pierādījumu raksturs un saturs, vienlaikus saglabājot informācijas hipotētiskumu. Lai raksturotu pierādījumu raksturu un saturu, var izmantot labotas dokumentu kopijas, no kurām ir izņemta neizpaužama informācija. 14. Konkurences ģenerāldirektorāts rakstiski apstiprina uzņēmuma pieteikumu sodanaudas atbrīvojuma saņemšanai, apliecinot datumu, kurā uzņēmums vai nu ir iesniedzis pierādījumus saskaņā ar 13. punkta a) apakšpunktu vai iesniedzis aprakstošu sarakstu saskaņā ar 13. punkta b) apakšpunktu. 15. Kad Komisija ir saņēmusi pierādījumus, ko uzņēmums ir iesniedzis saskaņā ar 13. punkta a) apakšpunktu, un ir pārbaudījusi tā atbilstību attiecīgi 8. punkta a) apakšpunktā vai 8. punkta b) apakšpunktā izklāstītajiem nosacījumiem, Komisija rakstveidā piešķir uzņēmumam nosacītu atbrīvojumu no sodanaudas. 16. Tā vietā Komisija pārbauda to, vai 13. punkta b) apakšpunktā minētajā sarakstā aprakstīto pierādījumu raksturs un saturs atbilst attiecīgi 8. punkta a) apakšpunktā vai 8. punkta b) apakšpunktā izklāstītajiem nosacījumiem, un attiecīgi informē uzņēmumu. Pēc tam, kad pierādījumi ir izpausti, ievērojot saskaņoto termiņu, un ir pārbaudīta to atbilstība sarakstā sniegtajam aprakstam, Komisija piešķir uzņēmumam nosacītu rakstisku atbrīvojumu no sodanaudas. 17. Uzņēmums, kas neatbilst attiecīgi 8. punkta a) apakšpunktā vai 8. punkta b) apakšpunktā izklāstītajiem nosacījumiem, var atsaukt pierādījumus, kas izpausti, lai saņemtu pieteikumu atbrīvojumam no sodanaudas, vai arī lūgt Komisiju izskatīt to saskaņā ar šī paziņojuma B iedaļu. Tas neliedz Komisijai izmantot savas parastās izmeklēšanas pilnvaras, lai iegūtu informāciju. 18. Komisija neizskata citus pieteikumus par atbrīvojumu no sodanaudas, kamēr tā nav pieņēmusi konkrētu nostāju attiecībā uz iesniegtu pieteikumu, kas attiecas uz tādu pašu iespējamu pārkāpumu. 19. Ja administratīvās procedūras beigās uzņēmums ir izpildījis 11. punktā izklāstītos nosacījumus, Komisija tam piešķir atbrīvojumu no sodanaudas ar attiecīgu lēmumu. B. SODANAUDAS SAMAZINĀJUMS. 20. Uzņēmumi, kas neatbilst iepriekšminētajā A iedaļā izklāstītajiem noteikumiem, var pretendēt uz tās sodanaudas samazinājumu, kas tiem citādi būtu uzlikta. 21. Lai varētu pretendēt uz sodanaudas samazinājumu, uzņēmumam ir jāiesniedz Komisijai pierādījumi par iespējamo pārkāpumu, kas būtiski papildina pierādījumus, kas jau ir Komisijas rīcībā, un tiem jāpārtrauc dalība iespējamajā pārkāpumā ne vēlāk, kā pierādījumu iesniegšanas laikā. 22. "Pievienotās vērtības" jēdziens attiecas uz to, ciktāl iesniegtie pierādījumi pēc sava rakstura un detalizētības pakāpes stiprina Komisijas spēju pierādīt attiecīgos faktus. Veicot šādu vērtējumu, Komisija parasti uzskata, ka lielāka vērtība ir rakstiskiem pierādījumiem, kas iegūti laikposmā, uz kuru attiecas fakti, nevis vēlāk iegūtiem pierādījumiem. Tāpat arī uzskata, ka lielāka vērtība ir pierādījumiem, kas tieši attiecas uz attiecīgajiem faktiem, nevis pierādījumiem, kam ir netieša saistība. 23. Visos galīgajos lēmumos, ko Komisija pieņem administratīvās procedūras beigās, Komisija nosaka: a) vai uzņēmuma iesniegtajiem pierādījumiem piemīt būtiska papildu vērtība, salīdzinot ar pierādījumiem, kas tajā pašā laikā ir Komisijas rīcībā; b) uzņēmumam piemērojamo sodanaudas samazinājuma līmeni attiecībā pret sodanaudu, kas citādi tiktu uzlikta uzņēmumiem šādā veidā: - pirmais uzņēmums, kas atbilst 21. punkta nosacījumiem: 30 – 50 % samazinājums, - otrais uzņēmums, kas atbilst 21. punkta nosacījumiem: 20 – 30 % samazinājums, - turpmākie uzņēmumi, kas atbilst 21. punkta nosacījumiem: samazinājums līdz 20 %. Lai noteiktu samazinājuma līmeni katrā no minētajām kategorijām, Komisija ņem vērā laiku, kad ir iesniegti pierādījumi, kas atbilst 21. punkta nosacījumiem, un šo pierādījumu pievienoto vērtību. Tā var ņemt vērā arī uzņēmuma sadarbošanās apjomu un nepārtrauktību pēc pierādījumu iesniegšanas dienas. Turklāt, ja uzņēmums iesniedz pierādījumus, kas attiecas uz Komisijai iepriekš nezināmiem faktiem, kuri tieši attiecas uz iespējamā karteļa nopietnumu vai ilgumu, Komisija neņem tos vērā, nosakot sodanaudu uzņēmumam, kas iesniedzis šos pierādījumus. PROCEDŪRA 24. Uzņēmums, kas vēlas panākt sodanaudas samazinājumu, iesniedz Komisijai pierādījumus par attiecīgo karteli. 25. Uzņēmums saņem apstiprinājumu par saņemšanu no Konkurences ģenerāldirektora, kurā atzīmēta diena, kad ir iesniegti attiecīgie pierādījumi. Komisija neizskata pierādījumus, ko pretendents iesniedzis, lai saņemtu sodanaudas samazinājumu, kamēr tā nav pieņēmusi nostāju attiecībā uz visiem jau iesniegtajiem pieteikumiem par atbrīvojumu no sodanaudas, kuri attiecas uz to pašu iespējamo pārkāpumu. 26. Ja Komisija izdara provizorisku slēdzienu, ka uzņēmuma iesniegtajiem pierādījumiem piemīt pievienotā vērtība 22. punkta nozīmē, ne vēlāk kā iebildumu paziņošanas dienā tā informē uzņēmumu rakstveidā par savu nodomu piemērot sodanaudas samazinājumu 23. punkta b) apakšpunktā paredzēto samazinājuma kategoriju robežās. 27. Administratīvās procedūras beigās Komisija novērtē galīgo nostāju attiecībā uz katru uzņēmumu, kas ir iesniedzis pieteikumu par sodanaudas samazinājumu, un pieņem lēmumu. VISPĀRĪGI APSVĒRUMI 28. No 2002. gada 14. februāra šis paziņojums aizstāj 1996. gada paziņojumu visos gadījumos, kad neviens uzņēmums nav griezies Komisijā, lai gūtu labumu no minētajā paziņojumā paredzētā labvēlības statusa. Komisija pārbaudīs, vai šis paziņojums ir jāgroza, kad tā būs uzkrājusi pietiekamu pieredzi tā piemērošanā. 29. Komisija apzinās, ka šis paziņojums radīs tiesisku paļāvību uzņēmumiem, kad tie informēs Komisiju par karteļa esamību. 30. Ja netiek izpildīta kāda A vai B iedaļā minētā prasība, jebkurā administratīvās procedūras posmā uzņēmums var zaudēt labvēlības statusu, kas izklāstīts šajā dokumentā. 31. Saskaņā ar Komisijas praksi to, ka uzņēmums ir sadarbojies ar Komisiju administratīvās procedūras laikā, norāda lēmumā, lai paskaidrotu sodanaudas atbrīvojuma vai samazinājuma iemeslu. Tas, ka ir piešķirts atbrīvojums no sodanaudas vai sodanaudas samazinājums, nepasargā uzņēmumu no civiltiesiskajām sekām, kas saistīta ar dalību EK Līguma 81. panta pārkāpšanā. 32. Komisija uzskata, ka šī paziņojuma sakarā saņemto dokumentu izpaušana jebkurā laikā kaitēs aizsardzībai pārbaužu un izmeklēšanas nolūkā Eiropas Parlamenta un Padomes Regulas (EK) Nr. 1049/2001 4. panta 2. punkta nozīmē. 33. Visi rakstiskie paziņojumi, kas iesniegti Komisijai saistībā ar šo paziņojumu, ietilpst Komisijas lietā. To nedrīkst izpaust vai izmantot citiem nolūkiem, izņemot EK Līguma 81. panta piemērošanu. [1] OV C 207, 18.7.1996., 4. lpp. [2] OV 13, 21.2.1962., 204./62. lpp. (Vai līdzvērtīgi procesuāli noteikumi: Padomes Regulas (EEK) Nr. 1017/68 21. panta 3. punkts; Padomes Regulas (EEK) Nr. 4056/86 18. panta 3. punkts un Padomes Regulas (EEK) Nr. 3975/87 11. panta 3. punkts). [3] Atsauces uz EK Līguma 81. pantu šajā dokumentā attiecas arī uz EEZ Līguma 53. pantu, ja Komisija to piemēro saskaņā ar EEA Līguma 56. pantā paredzētajiem noteikumiem. --------------------------------------------------